Хэхэс адыгэхэмрэ Кавказ зауэмрэ
Гуманитар къэхутэныгъэхэмкIэ Къэбэрдей-Балъкъэр институтым къэбэрдей-шэрджэс литературэмкIэ къудамэм и щIэныгъэ лэжьакIуэ нэхъыжь, усакIуэ Хьэвжокъуэ Людмилэ «Хэхэс адыгэхэмрэ Кавказ зауэмрэ лъэпкъ усыгъэм щагъуэта художественнэ къэIуэтэкIэр» фIэщыгъэм щIэт и тхылъыр дунейм къытехьащ.
Лъэпкъ дамыгъэхэмкIэ екIуу гъэщIэрэщIа тхылъым тхыдэ гуауэм и Iэужь усэхэр, гъыбзэхэр зэрыщызэщIэкъуам и мызакъуэу, ахэр гурыIуэгъуэу щызэпкърыхащ.
Хьэвжокъуэм и къэхутэныгъэ лэжьыгъэм адыгэ тхакIуэхэм лъэпкъым и щхьэ кърикIуа гузэвэгъуэр зэрызыхащIар къыщигъэлъэгъуэну хущIокъу.
Iыхьищу гуэша тхылъым (I Iыхьэ — «Адыгэ IуэрыIуатэм и тхыдэм къыхэщыж гупсысэ куур». II Iыхьэ — Лъэпкъ усыгъэм тхыдэм щигъуэта зыужьыныгъэр. III Iыхьэ — «Адыгэ эпическэ усыгъэм хэхэс адыгэхэмрэ Кавказ зауэмрэ къызэрыхэщыжыр») лъэпкъ тхыдэм и лъэныкъуэ куэд къызэщIиубыдащ.
Къыхэгъэщыпхъэщ, художественнэ тхыгъэхэмкIэ лъэпкъ тхыдэр зэфIигъэувэжыну Людмилэ и лэжьыгъэм зэрыщытегушхуэр.
Тхылъыр «Печатный двор» ООО-м экземпляр 200 хъууэ къыщыдагъэкIащ.
Адыгэ литературэмрэ лъэпкъым и тхыдэмрэ зыджыну, зэзыгъэщIэну мурад зиIэ дэтхэнэми къыхуэщхьэпэнущ Хьэвжокъуэ Людмилэ и тхылъыщIэр.
Инэрокъуэ Данэ.
